
[bookmark: _Hlk115261643]Относно: Проект на Наредба за изменение и допълнение на Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023 – 2027 г.

УВАЖАЕМИ ГОСПОДИН МИНИСТЪР,
На основание чл. 67 във връзка с чл. 70, ал. 2 от Закона за подпомагане на земеделските производители, внасям за одобряване проект на Наредба за изменение и допълнение на Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023 – 2027 г.

Причини, които налагат приемането на акта
В Европейския съюз (ЕС) през 2021 г. приключи реформата на Общата селскостопанска политика (ОСП), насочена към по-устойчиво селско стопанство, подпомагане на доходите на земеделските производители и жизнеспособността на тяхната дейност, намаляване на бюрокрацията и укрепване на европейските селски райони. В новата ОСП е заложено Съюзът да определи основните параметри на политиката въз основа на договорените цели и целеви показатели, например в областта на околната среда, изменението на климата и за устойчиво развитие. Въз основа на това всяка държава членка изготвя „Стратегически план за ОСП“, с който се осигурява максимален принос към целите на ЕС, като се отчитат по-добре местните условия и нужди спрямо тези цели и показатели. Държавите членки имат по-голяма субсидиарност при изготвянето на рамката за съответствие и контрол, прилагана спрямо бенефициентите, включително проверките и санкциите. Съгласно чл. 9, параграф 3 от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (OВ, L 435 от 6 декември 2021 г.) (Регламент (ЕС) 2021/2115), държавите членки трябва да определят правната рамка, уреждаща предоставянето на подпомагане от Съюза на земеделските стопани и другите бенефициери в съответствие със стратегическите планове по ОСП, одобрени от Комисията и с принципите и изискванията, установени в същия регламент и в Регламент (ЕС) 2021/2116 на Европейския парламент и на Съвета от 2 декември 2021 г. относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (ОВ, L 435/187 от 6 декември 2021 г.) (Регламент (ЕС) 2021/2116). Това наложи издаването на нови нормативни актове за прилагане на одобрения от Европейската комисия Стратегически план за развитието на земеделието и селските райони на Република България за периода 2023 – 2027 г. (Стратегическия план). В съответствие със законовата делегация, включена в Закона за изменение и допълнение на Закона за подпомагане на земеделските производители (обн., ДВ, бр. 102 от 2022 г.), е издадена Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023 – 2027 г. (oбн., ДВ, бр. 56 от 2023 г.) (Наредба № 9 от 2023 г.). Посоченият акт урежда получаването на подпомагане по линия на част от интервенциите в областта на околната среда и климата във връзка с прилагането на Стратегическия план.
През 2025 г. започва процесът по четвърто изменение на Стратегическия план,  част от който е и интервенцията „Биологично растениевъдство“ и интервенцията „Биологично пчеларство“. В рамките на този процес са предоставени за обсъждане със заинтересованите страни предложенията за измененията в интервенциите.
Промените са обсъдени и приети в рамките на заседанието на Комитета за наблюдение на Стратегическия план за развитието на земеделието и селските райони 2023 – 2027 г. (Комитета за наблюдение), проведено през септември 2025 г., видно от следната публично-достъпна информация: https://www.mzh.government.bg/bg/press-center/novini/komitett-po-nablyudenie-odobri-chetvrto-izmenenie-/ и https://www.sp2023.bg/index.php/bg/sprzsr-bg/novini/komitet-t-po-nabludenie-odobri-cetv-rto-izmenenie-na-strategiceskia-plan-za-razvitie-na-zemedelieto-i-selskite-rajoni-2023-2027-g.
Съгласно чл. 119 от Регламент (ЕС) 2021/2115 на 14 ноември 2025 г. на Европейската комисия е изпратено за одобрение предложение за четвърто изменение на Стратегическия план. По отношение на измененията в интервенциите, съфинансирани от Европейския земеделски фонд за развитие на селските райони (ЕЗФРСР) същите влизат в сила от датата, на която е представена нотификацията до Европейската комисия, или от датата, на която е подадено искането за изменение на Стратегическия план. Във всички случаи обаче при промени в интервенциите в областта на развитие на селските райони, държавите членки разполагат с гъвкавост да приложат исканите изменения на собствен риск, преди датата на официалното одобрение на исканите промени от Европейската комисия. Част от интервенциите, съфинансирани от ЕЗФРСР, са интервенциите в областта на околната среда и климата. Предложените изменения, отчитат разпоредбите на чл. 119, параграф 9 от Регламент (ЕС) 2021/2115, съгласно които държавите членки могат да правят и прилагат по всяко време промени в елементите на своя стратегически план по ОСП, отнасящи се до интервенции по дял III, глава IV (интервенциите по чл. 70, 71 и 72 от цитирания регламент), включително в условията за допустимост, за такива интервенции, които не водят до промени в целевите стойности, посочени в чл. 109, параграф 1, буква „а“ от същият регламент.
В съответствие с чл. 86, параграф 3 от Регламент (ЕС) 2021/2115, разходите станали допустими в резултат на изменение на стратегическия план по ОСП, са допустими за принос от ЕЗФРСР, считано от датата на подаване в Комисията на искането за изменение или от датата на уведомяване за изменението, посочено в чл. 119, параграф 9 от същия регламент.
Съгласно чл. 3, параграф 1 от Регламент (ЕС) 2025/2649 на Европейския парламент и на Съвета от 19 декември 2025 година за изменение на Регламент (ЕС) 2021/2115 по отношение на системата на предварителни условия, видовете интервенции под формата на директно плащане, видовете интервенции в определени сектори и за развитие на селските райони и годишните доклади за качеството на изпълнението, както и на Регламент (ЕС) 2021/2116 по отношение на спирането на плащания във връзка с годишното уравняване с оглед на качеството на изпълнението и контрола и санкциите (OВ L от 31.декември.2025 г.) („Регламент (ЕС) 2025/2649“) „За одобренията на искания за изменение на стратегическите планове по ОСП, подадени до Комисията преди влизането в сила на настоящия регламент, се прилага член 119 от Регламент (ЕС) 2021/2115, в редакцията, приложима към момента на подаване на исканията.“.
Искането за одобрение на четвърто изменение на Стратегическия план е направено на 14 ноември 2025 г., т.е. преди влизане в сила на Регламент (ЕС) 2025/2649.
В съответствие с чл. 70, параграф 6 от Регламент (ЕС) 2021/2115 и с оглед факта, че 2025 г. е средата на програмния период за прилагане на Стратегическия план, в неговото четвърто изменение е предложена промяна в продължителността на новите ангажименти, които ще се поемат от 2026 г. за част от интервенциите. В тази връзка в наредбата по двете операции от интервенция „Биологично растениевъдство“ и по операция „Плащания за поддържане на биологично пчеларство“ от интервенция „Биологично пчеларство“ е предвидено продължителността на поеманите нови ангажименти от 2026 г. да бъде три години, като на съответните систематични места е направена промяна.
С проекта на Наредба за изменение и допълнение на Наредба № 9 от 2023 г. е уредена и възможността да се получи подпомагане и за площи, заети с култури, попадащи в групата „Смесени зеленчукови култури на открито“ с максимално допустима площ за подпомагане до 5 ха, както и с култури, попадащи в групите „Отопляеми оранжерийни площи – смесени зеленчукови култури“ или „Неотопляеми оранжерийни площи – смесени зеленчукови култури“ с максимално допустимата площ до 2 ха. Тази възможност следва от предложеното и гласувано на Комитета на наблюдение на Стратегическия план допълнение в групите култури, които могат да се подпомагат по линия на биологичното земеделие. При предлагане на това допълнение в четвърто изменение на Стратегическия план е отчетено, че в биологичното земеделие се насърчава смесеното отглеждане на култури. По такъв начин  естествените механизми на растенията  се използват за контрол на вредители и плевели без синтетични химикали. Често в интензивното отглеждане на зеленчуци за директна продажба се случва на дадено поле да има едновременно повече от 4-5 култури. На този принцип работят повечето малки био производители на зеленчуци, като например в една малка ферма  могат да се отглеждат  голямо разнообразие от зеленчукови култури, попадащи в групите на  листностъблени зеленчукови култури, кореноплодни зеленчукови култури, картофи, луковични зеленчукови култури, както на плодови зеленчукови култури и многогодишни зеленчукови култури. 
Тази практика е ключов инструмент в биологичното земеделие, тъй като предлага естествен начин за контрол на вредители и плевели, която най често се прилага от малките стопани, които от единица площ произвеждат голямо разнообразие от биологична продукция, спазващи естествените природни закони. В тази връзка е направено и съответното допълнение в чл. 49 от Наредба № 9 от 2023 г., като са добавени и посочените групи култури, като е посочено и предвиденото подпомагане. Площите, заявени за подпомагане по интервенция „Биологично растениевъдство“ с така добавените групи култури, ще са с генерирани кодове само за тази интервенция. 
Извършени са и правно-технически редакции на част от разпоредбите, уреждащи прилагането на интервенции „Биологично растениевъдство“ и „Биологично пчеларство“. По такъв начин ще се внесе по – голяма яснота за земеделските стопани и контролиращите органи относно прилагането на горепосочените интервенции. 

Цели
Предложените текстове на Наредба за изменение и допълнение на Наредба № 9 от 2023 г. са насочени към постигане на следните цели:
- създаване на правна рамка относно прилагане на четвърто изменение на Стратегическия план, с оглед предоставяне на компенсаторни плащания на земеделски стопани във връзка с изпълнението на доброволно поетите задължения и спазване на изискванията по управление на интервенциите.
- прецизиране на изисквания за прилагане на част от интервенциите в областта на биологичното растениевъдство и пчеларство.

Финансови и други средства, необходими за прилагането на новата уредба
За приемането на Наредба за изменение и допълнение на Наредба № 9 от 2023 г. не се предвижда разходването на допълнителни средства от бюджета на Министерството на земеделието и храните и на Държавен фонд „Земеделие“, както и допълнителна финансова тежест за кандидатите и бенефициентите на подпомагане по отношение на интервенциите, които ще бъдат финансирани от бюджета на Европейския земеделски фонд за развитие на селските райони.
Финансовите средства ще бъдат предвидени в сметката за средствата от Европейския съюз на Държавен фонд „Земеделие“ в съответствие с чл. 48, ал. 6 от Закона за подпомагане на земеделските производители.

Очаквани резултати от прилагането на акта
С проекта на наредба ще се създаде по-голяма яснота за потенциалните кандидати и бенефициенти на какви условия следва да отговарят, за да могат да получат подпомагане, с оглед спазване на изискванията, следващи от четвърто изменение на Стратегическия план. 
Очакваните резултати от прилагането на акта са да се създадат на национално ниво условия и ред, по който да се получат плащания във връзка с реализация на дейностите по интервенции в областта на биологичното земеделие, включени в Стратегическия план. По такъв начин ще се постигнат заложените в този план цели на подпомагането.
Осигурява се възможност за предоставяне на подпомагане по интервенция „Биологично растениевъдство“ за площи, заети с култури, попадащи в групите „Смесени зеленчукови култури на открито“, „Отопляеми оранжерийни площи – смесени зеленчукови култури“ или „Неотопляеми оранжерийни площи – смесени зеленчукови култури“.

Анализ за съответствие с правото на Европейския съюз
В разпоредбата на чл. 69 от Регламент (ЕС) 2021/2115 са посочени интервенциите в областта на развитие на селските райони, като в хипотезата на буква „а“ - поети задължения в областта на околната среда и климата и други задължения в областта на управлението, попадат интервенциите „Биологично растениевъдство“ и „Биологично пчеларство“. Тяхната конкретна правна регламентация се съдържа в чл. 70 от Регламент (ЕС) 2021/2115. В чл. 70, параграф 1 от този регламент е изрично упоменато „Държавите членки включват сред интервенциите в стратегическите си планове по ОСП задължения в областта на агроекологията и климата и може да включат други задължения в областта на управлението.“.
В съответствие с чл. 86, параграф 3 от Регламент (ЕС) 2021/2115, разходите които са станали допустими в резултат на изменение на стратегически план по ОСП, са допустими за принос от ЕЗФРСР, считано от датата на подаване в Комисията на искането за изменение или от датата на уведомяване за изменението, посочено в член 119, параграф 9 от същия регламент.
Не е изготвена таблица на съответствието с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз, тъй като с проекта на наредба не се транспонира директива.

Информация за проведените обществени консултации
По време на заседание на Комитета по наблюдение са обсъдени и приети промените на няколко от интервенциите в областта на околната среда и климата и хуманно отношение към животните, които съответно са отразени в разпоредби на проекта на наредба. Същите са обсъдени и приети от този комитет, в който има широка представителност на заинтересованите страни. 
На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове справката за отразяване на постъпилите предложения и становища, заедно с обосновка за неприетите предложения, е публикувана на интернет страницата на Министерството на земеделието и храните и на Портала за обществени консултации.
Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 67, във връзка с чл. 70, ал. 2 от Закона за подпомагане на земеделските производители, предлагам да издадете предложения проект на Наредба за изменение и допълнение на Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включена в Стратегическия план за развитие на земеделието и селските райони на Република България за периода 2023 – 2027 г.

	Приложение:
	1. Проект на Наредба за изменение и допълнение Наредба № 9 от 2023 г.;
2. Справка за отразяване на постъпилите становища от вътрешноведомственото съгласуване;
3. Постъпилите становища от вътрешноведомственото съгласуване;
4. Справка за отразяване на постъпилите предложения и становища от обществената консултация;
5. Предложения и становища, постъпили от обществената консултация.

